Heynes, Kim (2019-04)
AFRIKAANSE OPSOMMING : Hierdie studie fokus op die impak van die institusionele habitus van 'n werkersklasskool in 'n plattelandse dorp op die opvoedkundige wording van sy studente. Die geskiedenis van 'n land soos Suid-Afrika vorm 'n belangrike deel van studente se menswees en ontologie as burgers van die land, maar meer spesifiek as individue ingebed in verskeie areas en opvoedkundige gemeenskappe van belang. Alhoewel apartheid reeds meer as 20 jaar gelede beëindig is, is dit steeds relevant tot die vooruitgang van opvoeding in Suid-Afrika. Suid-Afrika is steeds vasgevang in 'n sisteem waar opvoeding binne werkersklas-instansies, soos skole, geproduseer word om middelklasbelange te dien. Die endemiese aard van opvoedkundige ongelykhede word deur 'n menigte navorsers uitgelig, maar 'n konkrete bespreking van 'n navigasieroete ter gelykmaking van die speelveld, in verhouding tot studente se naskoolse aspirasies, ontduik steeds. Die studie word dus onderskraag deur Bourdieu se trilogie – veld, habitus en kapitaal – om vas te stel hoe die institusionele habitus van 'n werkersklasskool studente se opvoedkundige wording vorm en hervorm. Die analitiese lens word gevestig op veld en die impak wat dit op studente se posisie in die sosiale hiërargie van die samelewing het. Die lens word dan verskerp tot (institusionele) habitus en kapitaal ten einde te beklemtoon hoe die opvoedkundige platform van die skool die grondslag lê vir studente se toekomstige opvoedkundige weë. Die studie word geplaas in die kwalitatiewe interpretatiewe paradigma deur gegronde teorie en data te versamel wat geldig en wenslik is. Deur die semi-gestruktureerde onderhoudmetode toon die studie dus dat werkersklasstudente in Idasvallei se posisie in die sosiale hiërargie van die samelewing negatief beïnvloed word. Dit spoel oor tot die institusionele ruimte van die skool, waar studente die skool vanuit 'n laer hiërargiese posisie betree. Die data toon verder dat die skool dus opvoedkundige ongelykhede aanmoedig deur die miskenning van 'n inklusiewe kultuur, wat die grondslag lê vir studente se toekomstige opvoedkundige weë. Dít het 'n negatiewe impak op die opvoedkundige wording van werkersklasstudente. Studente sukkel dus om te midde van die posisionele impak van hulle dorp en die onstabiele opvoedkundige platform van die skool deur die beperkte kapitaal wat hulle besit terug te veg teen die disposisionele stroom waarlangs opvoeding in Suid-Afrika hulle dryf.
Please refer to this item in SUNScholar by using the following persistent URL: http://hdl.handle.net/10019.1/105793